INTERVJU S ANĐELOM JURKASOM

**Društvene mreže - gospodari ili sluge?**

*Facebook je nakon svih zbrajanja i oduzimanja zapravo svojevrsna oglasna*

*ploča. Prostor za predstavljanje, komuniciranje, osvajanja i gubljenje. Kako ljudi, tako i vremena. Prostor za ostavljanje dojma.*

(iz knjige *Dnevnik Facebook idiota*)

Nove su tehnologije još jedan izvor generacijskih sukoba. Tinejdžeri se previše bave "digitalnim obavezama", a premalo stvarnim životom i školom. Meni je Facebook u tinejdžersku svakodnevicu donio i Anđela Jurkasa. Nije tinejdžer, otac je. Korisnik je različitih društvenih mreža. Diplomirani pravnik, postdiplomac na Učiteljskoj akademiji, publicist, glazbeni kritičar, redatelj, pisac, inicijator glazbene nagrade Zlatna Koogla te uvođenja novog izbornog predmeta Pop-kultura u osnovne i srednje škole.

Prvo sam ga *pratila*, a zatim smo se *sprijateljili*. Otad svakodnevno čitam njegove pjesme i statuse o pop-kulturnim temama. Pročitala sam i *Dnevnik Facebook idiota,* prvu hrvatsku interaktivnu knjigu i njegovu osmu. Dogovorili smo *online-*razgovor.

**Koliko ste dnevno na *Facebooku*?**

Kada pišem, paralelno je upaljen s *gmailom* zbog komunikacije, tako da pasivno dosta, a aktivno 15 - 30 min.

**"Objavljeno *online* nije korisnikovo više nego društveno.“ Otkud ljudska potreba za izlaganjem privatnog života?**

Ljudske potrebe ni sociolozi, psiholozi i bihejvioristi zasad nisu uspjeli svesti pod zajednički nazivnik. Mogu samo konkretizirati. Znam ljude koji izlažu javnosti samo dijelove svog života iz potrebe predstavljanja. Je li namjera tu dokinuta teško je reći i jesu li ciljem opravdali sredstva. Ljudi uglavnom vole ostavljati dojam, možda je to najbliže odgovoru na tvoje pitanje.

**Jeste li se nazvali idiotom jer ste i Vi upali u zamku društvenih mreža?**

Ne. Društvene mreže su zajeban gospodar, ali super sluga. Dok ne dozvoljavaš da one preotmu kontrolu*,* stanje je redovno. Nažalost, ima veliki broj simptomatikusa koji ne ovladaju sobom pa im društvene mreže čine čuda.

***Facebook* je pozornica za lažne osobnosti, uljepšane živote, napuhane osjećaje. Ima li razlike između "društvenomrežnog ja" i "*offline-*ja"?**

Razlike postoje, pogotovo kod ljudi koji su u realnom životu navikli nositi krinke. A onda uvidiš da je taj moment predstavljanja gotovo isti modelu predstavljanja uživo, tj *offline*.

Oni koji glumataju, dijele se samo na one koji to čine dobro i loše. Oni koji ne glumataju su fora.

**Na *Facebooku* imate puno sljedbenika. Koliko vam znači njihova podrška? Ima li ljutnje, povrijeđenosti...?**

Komentari i podrška mi znače uživo, palac gore ili dolje mi je apsolutno irelevantan u *online-*modusu komunikacije. Neki od najdražih frendova nikad mi ne lajkaju statuse, kao što ni ja ne posjećujem njihove profile. Taj vid komunikacije i bliskosti zadržali smo *offline*. Argumentirane kritike uvijek su dobre, problem je što se to događa jednom u tisuću slučajeva jer profesionalni ili amaterski ili pseudo *wannabe* samozvani kritičari na našem prostoru nerijetko kritiziraju ne djela nego ljude, i to jesu li im simpatični ili ne. S te pozicije apsolutno me ne zanima tko što misli o bilo kojem segmentu mog javnog rada. Nikad se ne ljutim ni ne vrijeđam, osim ako čitam namjerne laži ili izmišljotine.

**Smatrate li *Facebook* pop-kulturnim fenomenom?**

Apsolutno jest.

**Pokretač ste inicijative da se u škole uvede predmet Pop-kultura. Otkud interes za uvođenje novog predmeta i izradu udžbenika?**

Strast, ljubav prema poslu i razumijevanje s djecom i potreba ne stagnirati i cupkati u dobu u kojem naš obrazovni sustav mlitavo promatra čudesa novog milenija, od Informatike do Opće i Pop-kulture koji su u razvijenom svijetu postali gotovo pa standard i ultimatum bazne "pismenosti".

**Smatrate li da je hrvatsko školstvo samo tehnološki zaostalo ili ima još elemenata u kojima kaskamo za drugim zemljama?**

Nemam dovoljno informacija za komparativnu analizu sa školstvom drugih zemalja, ali ne mislim da je zaostalo. Samo tromo pa se za svaku inovaciju unutar sustava treba predugo čekati. Školstvo koje u 21. stoljeću nema u osnovnim školama obavezan predmet Informatiku ili Opću ili Pop-kulturu zasigurno nije napredno, već u najboljem slučaju stagnira.

**Je li izborni predmet Pop-kultura vaša objava rata cajkama i *mainstreamu*?**

Ni najmanje. Pop-kultura je *mainstream*. I kao široki srodni pojam tek u naznakama interferira s turbofolk-kulturom kao jednim od dijelova trenutka u kojem živimo na terenu na kojem živimo i koji određuje dio "pop-kultunosti" dijela mladeži. Zato je i riječ o predmetu koji bi obuhvatio opća znanja u skladu s promjenom milenija i dinamikom vremena u kojem živimo i zato što je malo ljudi osvijestilo činjenicu da ono što se smatralo kulturom 19. i ranijih stoljeća s klincima 21. stoljeća korespondira otprilike kao i trenutna hrvatska vlast sa zdravim razumom. Djeca će učiti o svemu što se definira pod pop-kulturu zapravo opću kulturu 21. stoljeća. Pop-kultura je ukupnost ideja, informacija i znanja koje obuhvaćaju raznovrsne društvene i kulturne fenomene. Pop-kulturu bi činili: glazba, film, književnost, likovna kultura, informatologija, društvene mreže, mediji, mobiteli, svi dominantni oblici prisutnosti i pojava u društvu koji postanu masovno potrošeni.

**Mogu li npr. Beatelsi ili Nirvana u tinejdžerima probuditi kreativnost i želju za ulaskom u neki novi svijet koji bi ih osvijestio za prihvaćanje nekih kvalitetnijih sadržaja?**

Kao opći toponimi pop i opće kulture 20. stoljeća Beatlesi i Nirvana spadaju u ladicu odgovarajuću onome što su nekad značili Mozart, Bach, Beethoven, Haydn, Tchaikovsky i ina bratija. Jednako kao i Bowie, Stonesi, Hendrix, Pink Floyd, Led Zeppelin, Rage Against The Machine, Clash, Ramonesi, Beastie Boys i stotine drugih ako se držimo samo glazbenog ogranka, ali tu su još mnogi segmenti pop i opće kulture 21. stoljeća.

**Kako tumačite činjenicu da su plitke komedije ili štiva na kioscima za 14,99kn popularniji od neke psihološke drame ili *Tolkienova* romana?**

Psihologija konzumerizma. Ljudi najlakše konzumiraju ono za što im treba najmanji intelektualni podražaj.

**Što vama znače književni klasici? A, recimo, filmovi *Quentina Tarantina*?**

Književni klasici - širinu opće kulture i pretežno dosadu. Tarantino mi je kao dio obitelji, onaj šaljivi i neobuzdani stric po utjecaju na odrastanje i odgoj.

**Dosta vremena provodite s mladima, a i otac ste. Ima li nade za nas?**

Nema. Ako je sami ne iskopate. Najgore mi je naići na mulce od kojih sam duplo stariji, a oni se vuku kao inertna masa i furaju spiku kako ih ništa ne zanima i sve je bez veze. Ispadne da se ponašaju kao mlitavi stari jarci i da je duplo stariji lik veći klinac od njih. Dakle, okreneš li pilu naopako, ima nade dok god je sami prisilite da se ukazuje.

**Hvala na sudjelovanju, zanimljiv mi je Vaš rad i dalje ću ga pratiti. Navijam za Vas da uspijete u svojim planovima.**

Fala tebi na interesu i molba - ajmo na Ti, nemoj mi Vi-kati. Fala.

Uostalom, mislim da Kartagu valja razoriti.

TELMA 00001, 4. raz.